Michiel Pols CC0 1.0  Tmien Salesjani li kienu arrestati minn Forzi tas-Sigurtà fl-Etjopja nħelsu wara li nħatfu mill-militar u ttieħdu f'post mhux magħruf. Il-każ ra l-bidu tiegħu fil-5 ta' Novembru meta l-forzi militari tal-gvern tal-Etjopja daħlu f'ċentru edukattiv f'Addis Ababa u arrestaw numru ta' missjunarji reliġjużi u lajċi Etjopjani li jgħixu fid-dar tal-provinċja. Is-Salesjani, flimkien ma' ħaddiem umanitarju Taljan li ġie arrestat fl-istess ġurnata, inħelsu nhar is-Sibt wara li ġew interrogati għal żmien twil fil-Qorti. Jidher li l-interrogazzjoni kienet dwar aspetti finanzjarji relatati ma' skola. Mal-wasla tiegħu lura fl-Italja, Alberto Livoni, ħaddiem umanitarju Taljan esprima d-dieqa tiegħu għall-kollegi Etjopjani li għadhom miżmuma taħt arrest. Kif irrappurtat mill-aġenzija tal-aħbarijiet Fides, is-sitwazzjoni għadha waħda delikata hekk kif 14-il persuna oħra qed jinżammu taħt arrest mill-pulizija Etjopjana. Dawn jinkludu saċerdoti, lajċi u impjegati. Il-Papa Franġisku kien nieda appell għall-Etjopja fl-Angelus tas-7 ta' Novembru, fejn talab biex f'din l-art midruba tirrenja "l-armonija fraterna u l-mod paċifiku ta' djalogu". Interessi ekonomiċi Il-kuntest li fih seħħ l-arrest tal-missjunarji, reliġjużi u lajċi hu dak ta' pajjiż ikkaratterizzat minn gwerra ċivili fejn f'sena nqatlu eluf ta' nies filwaqt li aktar minn żewġ miljun persuna kellhom iħallu darhom. Il-gvern qed jieħu l-kontroll ta' diversi entitajiet internazzjonali – uħud minnhom tal-Knisja Kattolika, kif inhuma l-Familja Salesjana – biex jassiguraw li dawn ma jippromwovux attività politika u li ma jagħtux appoġġ lill-gruppi ribelli. Pajjiż fil-Gwerra L-Etjopja hu wieħed mill-ifqar pajjiżi fid-dinja b'aktar minn 38% tal-popolazzjoni fi stat ta' faqar u 75% mingħajr aċċess għall-edukazzjoni. F'pajjiż ikkaraterizzat ukoll minn kunflitt fir-reġjun tat-Tigray, is-Salesjani jappoġġjaw liż-żgħażagħ u l-familji tagħhom, b'attenzjoni partikolari lejn ommijiet, tfal u dawk bil-ġuħ, u mingħajr servizz tas-saħħa minħabba numru ta' sptarijiet meqruda.